ঈদ মানেই ছুটির দিন, সেটা রোজার হোক বা কোরবানি হোক তাতে কি যায় আসে। ঈদের আগের দিন থেকে শুরু হয় ছুটি। ৫ খেকে ৬ দিন টানা বিশ্রাম। ঈদের দিনগুলোয় আমি আর বন্ধুরা মিলে ব্যাপক মাস্তি করি। ঈদের দিন কোনো কাজ থাকলেও বাইরে যাই না। সাধারণত  চেষ্টা করি ওই দিনটিতে একটু দেরিতেই ঘুম থেকে উঠার। কিন্তু খুব একটা দেরিতে ওঠা হয়ে ওঠে না। কারণ বাবা এবং বড় ভাইরা নামাজ পড়তে যান। ফলে একটু তাড়াতাড়িই উঠে পড়তে হয়। ঘরদোর গুছিয়ে মার সঙ্গে রান্না করতে লেগে যাই।  বাবা নামাজ পড়ে এলেই তাকে সালাম করতে হবে। সালাম করলেই পাওয়া যাবে সালামি। এরপরে বাবা আর ভাইরা যান কোরবানির জন্য কিনে আনা গরুটাকে কোরবানি দেওয়ার জন্য। মাংস বাসায় আনার পর চলে ভাগ-বাটোয়ারা। আমি আর মা মিলে মাংসের বিভিন্ন সাইজের প্যাকেট করে দেই। ভাইরা সেগুলো বিভিন্ন আত্মীয় স্বজনের বাসায় পৌঁছে দিয়ে আসেন। ঈদের  দিন সারাটা দিন আমার আর বিশ্রাম নেওয়াটা হয়ে ওঠে না। তবে বিশ্রাম না নিলে কী হবে, গরীব দুঃখীর মাঝে মাংস বিলিয়ে দেবার মধ্যে খুঁজে পাই অনাবিল এক আনন্দ।